সামনে লোকসভা নির্বাচন। আর তার আগে এ যেন খুশি করার পরব। কেন্দ্রীয় সরকার যেমন একের পর এক সুবিধা দিতে তৎপর, তেমনই পিছিয়ে নেই রাজ্য সরকার। এ বার মুখ্যমন্ত্রী মমতা বন্দ্যোপাধ্যায় খেলোয়াড়দের জন্য পেনশন চালুর ভাবনা জানালেন। একই সঙ্গে মুখ্যমন্ত্রীর ঘোষণা, যারা ভাল খেলবে তাদের সিভিক ভলেন্টিয়ারের চাকরি দেওয়া হবে। 
সোমবার নেতাজি ইন্ডোর স্টেডিয়ামে ছিল ‘খেলাশ্রী’ পুরস্কার প্রদান অনুষ্ঠান। মোট ৮১ জনকে এ দিন খেলাশ্রী সম্মানে ভূষিত করে রাজ্য সরকার। সেখানেই মুখ্যমন্ত্রী জানান, ভাল খেললে সিভিক ভলান্টিয়ারের চাকরি দেওয়া হবে। সেই সঙ্গে খেলোয়াড়দের জন্য পেনশন চালুর ভাবনা রয়েছে রাজ্য সরকারের। 
নাম না করেও মুখ্যমন্ত্রী এ দিন কেন্দ্রীয় সরকার তথা বিজেপির নিন্দা করেন। এ দিন মমতা জানান, আগের সরকারের তুলনায় এই সরকার ক্রীড়া ক্ষেত্রে বরাদ্দ ৭ গুণ বাড়িয়েছে। ৫ লক্ষ টাকা করে অনুদান দেওয়া হচ্ছে ২৪ হাজার ক্লাবকে। রাজ্য সরকার এই ধরনের সাহায্যের প্রচার চায় না বলে দাবি করে মুখ্যমন্ত্রী এ দিন জানান, ২২১টি কোচিং সেন্টারকে এক লক্ষ টাকা অনুদান দেওয়া হয়েছে। অনেক খেলোয়াড়দের পেনশনও দেওয়া হচ্ছে। এ দিনের অনুষ্ঠানে উপস্থিত ছিলেন মনোজ তিওয়ারি, লক্ষ্মীরতন শুক্লা, শ্যাম থাপা, দিব্যেন্দু বড়ুয়ার মতো অনেক ক্রীড়া ব্যক্তিত্ব। 
নির্বাচনের আগে ক্লাবকে অনুদান দেওয়া নিয়ে আগেই সরব হয়েছে বিজেপি-সহ অন্যান্য বিরোধী দল। তাদের অভিযোগ নির্বাচনের আগে ক্লাবগুলিকে হাতে রাখাই সরকার তথা শাসক দলের উদ্দেশ্য। এ দিন তারই জবাব দিয়ে দেন মমতা। তিনি বলেন, ‘‘অনেকে শুধু নির্বাচনের আগেই ক্লাবকে অনুদান দেন। আমরা তা করিনি। অনেকে আবার এজেন্সির ভয়ে ক্লাবকে সাহায্য করতে ভয় পান। আবার অনেকে খেলোয়াড়রা জিতলে শুধু টুইট করেন।’’